यशोदा एवं यशोदा नंदन (श्रीकृष्ण) में होड़ लगी रहती थी । यशोदा का वात्सल्य उमड़ता, उसे देखकर उससे सौगुने परिमाण में श्रीकृष्ण चन्द्र का लीलामाधुर्य प्रकाशित होता; फिर इस लीलामाधुरी को देखकर सहस्रगुनी मात्रा में यशोदा का भावसिन्धु तरन्गित हो उठता, इन भावलहरियों से धुलकर पुनः श्रीकृष्ण चन्द्र की लीला किरणें निखर उठतीं, क्षणभर पूर्व जो थीं उससे लक्षगुणित परिमाण में चमक उठतीं-इस क्रम से बढ़कर यशोदा का वात्सल्य अनन्त, असीम, अपार बन गया था । उसमें डूबी हुई यशोदा और सब कुछ भूल गयी थीं, केवल नीलमणि ही उनके नेत्रों में नाचते रहते थे ।